钦定古今图书集成/历象汇编/庶征典/第187卷 > 《拟西苑进瑞麦一本三穗者一双穗者五十五群臣贺表》程文
## 钦定古今图书集成/历象汇编/庶征典/第187卷 > 《拟西苑进瑞麦一本三穗者一双穗者五十五群臣贺表》程文

伏以贶锡皇穹，紫极介无前之庆；瑞呈帝亩，瑶符征
有道之昌。节将屇于流虹，祯遂同于舒荚。颂声雷动，
喜气天开。臣等诚懽诚忭，稽首顿首上言。“窃惟王业
以稼穑为艰，明神非粢盛不享。豳风教远，宜赓《七月》
之篇；周制礼沿，斯受百灵之祐。眷兹仙种，植自天田。
帝耒昔荷于三推，农扈兹欣于首献。饱明廷之湛露，
盈毓琼膏；挹太液之清尘，光生玉颗。”三岐并峙，画应
乾文。二颖交芳，数占坤偶。准《河图》生成之策，乘五分
双；协《太极》动静之原，函三为一。迎眸而山川荐爽，触
手则殿阁生香。巧若天成，庥真神授。彼合欢连理，曾
何补于民生；暨竹实草花，讵有资于国用。犹且一时
兴动，奄至异代流传。宁如内苑之嘉生，真为熙朝之
上瑞。时如有待，物岂无知。恭惟皇帝陛下道合重元，
心涵太始。中和建极，敬天法祖，勤民作述成能，议礼
考文。制度。萃道孚而享亲享帝，乾纲运而克长克君。
八政弘宣，五兵静戢，肆冲和之融液。上及太清，下及太宁，聿灵祐之暗垂。天不爱道，地不爱宝。期当应圣，
三千年而黄河清；征在延龄，亿万寿则白鹿见，丹芝
灿灿，产属名山。甘露瀼瀼，降从琪树；瑞麦呈于齐甸，
宝兔贡自巴川。由载籍以来，古今希遘。非圣人不出，
造化奚为？四表方沸康谣，九重尚勤周穑。日成月要，
计频会于司徒；秋报春祈，禋更虔于上帝。是生神物，
式相昌辰，焕璇极以迎祥，应金方而耀秀。将拟同元
珠而“上万寿，吉应天坛；岂特丰赤壤而兆三登”，气先
禁籞。迈唐封之同颖，陋汉代之双岐。是宜仿神雀以
纪年，按芝房而度曲。荐诸郊庙，弥彰明德之馨；播在
要荒，共识太平之象。臣等欢承钧造，幸接清班。对丹
扆而荐元良，情均献舞；载彤管而书大有，才谢麟编。
一饭敢忘，敬效嵩呼之祝；寸衷欲献，载歌《天保》之章。
伏愿念切民依，功超元化，播厥百谷，水火金木土，惟
修协用庶征，雨旸燠，寒风时若，敷皇图而锡福，心和
气，气和形，形和两间，握瑶图以凝神。一生二，二生三，
三生万物，四灵毕集，八蜡咸通。川至日升，圣筭益绵
于宝箓，天长地久，国祚永保于金瓯。